โบรกเชียร์ 2 หุ้นสื่อสารโดดเด่นสุด!SET บ่ายยืนบวกต่อ-จับตาประมูล 4G
SET เช้านี้ปรับตัวขึ้นอย่างมีนัยสำคัญ เนื่องจากได้แรงหนุนจากกลุ่มสื่อสารช่วงประมูล 4G คลื่น 900MHz เชื่อไม่ดุเดือดเหมือนครั้งก่อน และได้โมเมนตัมการฟื้นตัวกลุ่มพลังงาน-แบงก์ ด้านตลาดภูมิภาคส่วนใหญ่แกว่งบวกเล็กน้อยรอการประชุมเฟด บ่ายนี้ตลาดฯยังอยู่ในแดนบวกแต่คงไม่ไปไกล ให้แนวรับ 1,282 แนวต้านไม่เกิน 1,295 จุด
15 ธ.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (15 ธ.ค.) ปรับตัวขึ้นอย่างมีนัยสำคัญ โดยกลุ่มสื่อสารเข้ามาเป็นตัวหนุนตลาด หลังคาดการประมูล 4G คลื่น 900MHz รอบนี้จะไม่รุนแรงเหมือนครั้งก่อน เนื่องจากผู้บริหารสูงสุดของ JAS ไม่ได้เข้าร่วมการประมูล รวมถึงตลาดยังได้รับแรงหนุนจากหุ้นพลังงานและแบงก์เข้ามาอีกด้วย
นักวิเคราะห์คาดช่วงบ่าย ตลาดหุ้นไทยยังอยู่ใแดนบวกแต่คงจะไม่ไปไกลมากกว่านี้ พร้อมให้แนวรับ 1,282 จุด ส่วนแนวต้านไม่เกิน 1,295 จุด อย่างไรก็ดี สัปดาห์นี้มีลุ้นขึ้นทดสอบ 1,300 จุด ขณะที่ แนะนำหุ้นสื่อสาร อย่าง ADVANC-INTUCH เนื่องจากเป็นหุ้นเด่นใน Tactical Portfolio ทั้งคู่
 
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยเช้านี้ปรับตัวขึ้นอย่างมีนัยสำคัญ โดยมีกลุ่มสื่อสารขึ้นนำตลาดหุ้นไทยจากการมองกันว่าการประมูล 4G คลื่น 900MHz คงจะไม่ดุเดือดเหมือนครั้งก่อน เนื่องจากผู้บริหารสูงสุดของ JAS ไม่ได้เข้าร่วมการประมูลด้วย ทำให้อาจไม่ bid แรงเหมือนรอบก่อน
นอกจากนี้ ยังได้โมเมนตัมการฟื้นตัวหุ้นกลุ่มพลังงาน และกลุ่มแบงก์เข้ามาด้วย ด้านตลาดหุ้นอื่นในภูมิภาคเอเชียเช้านี้ส่วนใหญ่อยู่ในแดนบวกเล็กน้อย โดยต่างยังรอดูการประชุมธนาคารกลางสหรัฐฯ(เฟด)
แนวโน้มการลงทุนบ่ายนี้ คาดตลาดหุ้นไทยยังอยู่ใแดนบวกแต่คงจะไม่ไปไกลมากกว่านี้ พร้อมให้แนวรับ 1,282 จุด ส่วนแนวต้านไม่เกิน 1,295 จุด อย่างไรก็ดี สัปดาห์นี้มีลุ้นขึ้นทดสอบ 1,300 จุด
 
บล.ธนชาต ระบุในบทวิเคราะห์ ( 15 ธ.ค.) ว่า ความคาดหวังต่อการประมูลคลื่น 900MHz วันนี้ อาจไม่รุนแรงเหมือนกับที่คาดการณ์ไว้ก่อนหน้า หลัง CEO กลุ่ม JAS ส่งตัวแทนเข้าประมูลแทน จึงทำให้เกิดการทำ Short-Covering กลุ่มสื่อสาร โดยเฉพาะ ADVANC INTUCH และ DTAC (เพราะถ้าราคาประมูลคลื่น 900MHz ไม่สูงอย่างที่ตลาดคาดการณ์ไว้ก่อนหน้า จะเป็นปัจจัยบวกต่อราคาหุ้นที่ปรับลดลงไปก่อนหน้านี้แล้ว) ซึ่งการปรับสูงขึ้นของกลุ่มสื่อสารช่วงเช้าวันนี้ มีผลต่อ SET ถึง 13-14 จุด หรือคิดเป็นประมาณ 70% ของการปรับสูงขึ้นของตลาดช่วงเช้าที่ผ่านมา
ทั้งนี้ฝ่ายวิจัยชอบ ADVANC INTUCH มากที่สุด (เป็นหุ้นเด่นใน Tactical Portfolio ทั้งคู่) ด้วย 1) ได้ประโยชน์มากที่สุดจากการประมูลคลื่น 4G แม้ราคาประมูลจะสูงกว่าคาด เนื่องจากมีฐานทุน และฐานกำไรใหญ่ที่สุดในอุตสาหกรรม
2) ราคาหุ้นปรับลดลงจนอัตราผลตอบแทนจากเงินปันผลสูง 6.6-7.5% และ 3) ADVANC เป็นหุ้นที่ถูก Short-Sell มากที่สุดเป็นอันดับ 4 ในช่วง 1.5 เดือนที่ผ่านมา หรือมีมูลค่ากว่า 2 พันล้านบาท
ทั้งนี้ ในกรณีที่ ADVANC และ DTAC ชนะการประมูลคลื่น 900MHz คาดว่าจะมีแรงซื้อหุ้น JAS กลับ เนื่องจาก 1) JAS มีโอกาสจ่ายเงินปันผลพิเศษ 1 บาทต่อหุ้น จากเงินสดในมือ 8.7 พันล้านบาท 2) ราคา JAS ปรับลดลง 16% ตั้งแต่ประมูลคลื่น 1800MHz ขณะที่พื้นฐานธุรกิจ Broadband ยังเติบโตต่อเนื่อง
โดยคาดว่าผลการดำเนินงาน JAS จะขยายตัว 26% ในปี 2016 เป็น 4.3 พันล้านบาท 3) หลังการประมูลคลื่น 1800MHz และ 900MHz คาดว่า ADVANC TRUE DTAC จะให้ความสำคัญกับการขยายสัญญาณ 4G มากกว่าเร่งขยายธุรกิจ Broadband และ 4) อัตราผลตอบแทนจากเงินปันผลปกติ JAS (ไม่รวมปันผลพิเศษ) น่าสนใจ 5-5.4% ในปี 2015-16
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
ADVANC มูลค่าการซื้อขาย 2,403.13 ล้านบาท ปิดที่ 208.00 บาท เพิ่มขึ้น 14.00 บาท
CPALL มูลค่าการซื้อขาย 1,038.77 ล้านบาท ปิดที่ 41.75 บาท ไม่เปลี่ยนแปลง
KBANK มูลค่าการซื้อขาย 1,027.18 ล้านบาท ปิดที่ 153.00 บาท เพิ่มขึ้น 1.00 บาท
PTT มูลค่าการซื้อขาย 988.12 ล้านบาท ปิดที่ 228.00 บาท เพิ่มขึ้น 4.00 บาท
TRUE มูลค่าการซื้อขาย 986.36 ล้านบาท ปิดที่ 7.75 บาท เพิ่มขึ้น 0.55 บาท
 
ที่มา: สำนักข่าวอินโฟเควสท์